钦定古今图书集成/明伦汇编/官常典/第799卷 > 马卿
## 钦定古今图书集成/明伦汇编/官常典/第799卷 > 马卿

按《明外史》本传：“卿字敬臣，林县人。年十七举于乡，登
弘治末年进士。对策言：‘政事之柄，握于司礼；刑法之
权，移于厂卫。时人异之。改庶吉士，授户科给事中，出为大名知府。时群盗充斥，岁复凶灾，卿防赈有方，民
咸安之。佥都御史甯杲既败，厚赂张永，求复官剿贼。
永讽言官论荐，卿闻奋袂詈之。已，中旨复杲官，巡抚’”
畿辅。而卿顾为其属吏杲挟憾欲困卿，毫举无所得。
令供军需二千两，卿谓得檄乃敢发，杲不得已予之。
其强毅不挠如此。迁浙江副使，改督山西学校，历浙
江左布政使。嘉靖三年，中官吴勋督织造，多纵恣。卿
与巡按御史欧珠共裁抑之。檄杭州知府查仲道以
平价易物料。勋无所牟利，乃劾卿。仲道抗命，遂逮二
人下诏狱。珠及言官李锡、郑本公、朱寔昌等交章论
救，乃谪卿鹤庆知府，仲道盐运同知，而珠亦贬官。卿
至任，谒镇守中官，不为礼，抗言曰：“吾不过再系而已。”
中官改容谢之。漾江西至登和，地亢乏水，或言丽江
可疏而灌也。卿乃移牒丽江，作漾江堰，高丈许，广如
之。沿江置渠，旬日而就，遂为永利。均徭平赋，推诚布
化，民甚德之。土官凤朝文叛，丽江土官木公妻，朝文
女兄也。其兵悍，众虑助逆。卿移牒谕曰：“汝兵诚悍，然
赖累朝恩致然。汝叛朝廷，兵岂不能叛汝？丽江人欲
得汝位者何限，顾畏朝廷威镇之。且朝文不有其君
与其兄，何有于汝？”木公感激，发兵二千援会城，朝文
遂失势。迁云南参政，进按察使。卿性强直，有才略，善
处艰剧。巡按御史刘臬重之，请“召卿贰六部，赞国大
猷。”大同巡抚蔡天祐亦荐卿自代。皆不报。寻迁福建
左布政使。历右副都御史，总督漕运，巡抚江北。卒。